પાલિકાએ શહેરને કચરાના કન્ટેઇનરથી મુક્ત કરવાનું નક્કી કર્યુ છે. જોકે, કન્ટેઈનર ફ્રી સિટી કરવા માટેના કન્સેપ્ટમાં જીએસટીની જેમ કાચુ કપાયુ હોય તેવો અનુભવ લોકોને થઈ રહ્યો છે. અલબત્ત, પાલિકાને પણ થવા માંડ્યો છે. એટલે, હવે ધીમે ધીમે તેમાં જરૂરી સુધારા કરવા માટેનો સંકેત આપ્યો તો છે. તેમછતાં શહેરમાં ઘણાખરા વિસ્તારોમાં અંધાધૂંધી જેવી સ્થિતિ જોવા મળી રહી છે. સોમવારે યુથ કોંગ્રેસના પ્રમુખ પ્રદીપ સિંધવ અને કોર્પોરેટર અસ્લમ સાયકલવાળાની આગેવાનીમાં કાર્યકરોએ પાલિકાની મુખ્ય કચેરી ઉપર મોરચો લાવીને શહેરની હકીકતથી વાકેફ કરવાનો પ્રયાસ કર્યો હતો. તેમણે કચરાનો ઢગલો પાલિકાના દરવાજે જ કર્યો હતો. પોલીસે તેમને આવુ કરતાં અટકાવવાનો પ્રયાસ કર્યો હતો. એટલે, બખેડો થયો હતો.